S-281/2012

Mál þetta, sem þingfest var 13. september 2012 og dómtekið þann 14. nóvember sl., er höfðað með tveimur ákærum útgefnum af lögreglustjórunum á Selfossi, dagsettri 18. júlí 2012, annars vegar og lögreglustjóranum á Hvolsvelli, dagsettri 19. september 2012, hins vegar, á hendur A. Mál nr. S-331/2012, var þingfest þann 14. nóvember sl., með vísan til 1. mgr. 158. gr. laga nr. 88/2008 um meðferð sakamála in fine, og var það mál þá sameinað máli þessu, með vísan til 1. mgr. 169. gr. sömu laga.

Með ákæru lögreglustjórans á Selfossi, dagsettri 18. júlí 2012, var mál höfðað á hendur ákærða,

„fyrir hylmingu

með því að hafa í janúar og febrúar 2012 haft í vörslu sinni farsíma af gerðinni Nokia C3 og þannig haldið honum ólöglega frá eiganda sínum, en ákærði festi kaup á símanum á bland.is á síðari hluta árs 2011, en ákærða mátti vera ljóst á ofangreindum tímapunkti að um þýfi var að ræða.

Telst brot ákærða varða við 1. mgr. 254. gr. almennra hegningarlaga nr. 19,1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Með ákæru lögreglustjórans á Hvolsvelli, dagsettri 19. september 2012 var mál höfðað á hendur ákærða,

„fyrir umferðarlagabrot

með því að hafa, þann 27. maí 2012 ekið fjórhjóli með skráningarnúmerið VX-R39, af gerðinni Bombardier Can-AM ATV, norður Bakkaveg (veg nr. 253), Rangárþingi eystra, sviptur ökurétti, uns lögregla stöðvaði akstur hans á sama vegi skammt frá gatnamótum við Suðurlandsveg.

Telst brot ákærða varða við 1. mgr. 48. gr. sbr. 1. mgr. 100. gr. umferðarlaga nr. 50/1987 með áorðnum breytingum.

Þess er krafist að ákærði verði dæmdur til refsingar. Að auki er þess krafist að ákærði verði dæmdur til greiðslu alls sakarkostnaðar.“

Ákærði mætti við ekki við þingfestingu máls þessa þrátt fyrir lögmæta birtingu fyrirkalls, og lýsti sækjandi því yfir að lagt yrði fyrir lögreglu að færa ákærða fyrir dóminn. Ákærði mætti fyrir dóminn þann 14. nóvember sl., og var mál S-331/2012 þá sameinað máli þessu, líkt og áður greinir. Ákærði lýsti þá yfir að hann óskaði ekki eftir skipun verjanda. Ákærði viðurkenndi skýlaust að hafa gerst sekur um þá háttsemi sem honum er gefin að sök í báðum ákæruskjölum.

Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að sækjanda og ákærða sjálfum hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til beggja ákæruskjala. Sannað er að ákærði hefur gerst sekur um þá háttsemi sem honum er gefin að sök í ákæruskjölum og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði, og öðrum gögnum málsins, á ákærði nokkurn sakarferil að baki. Var ákærði þann 22. mars 2012 dæmdur í héraðsdómi Suðurlands fyrir brot gegn umferðarlögum nr. 50/1987, þar sem honum var gert að sæta fangelsi í 4 mánuði, óskilorðsbundið, og á ný þann 11. apríl 2012, í sama dómstól, fyrir brot gegn sömu lögum, þar sem ákærða var gert að sæta fangelsi í 30 daga, óskilorðsbundið. Hylmingarbrot það sem ákærði er nú sakfelldur fyrir er framið fyrir uppkvaðningu áðurgreindra dóma og verður honum, með vísan til 78. gr. almennra hegningarlaga nr. 19/1940, nú dæmdur hegningarauki. Þá liggur fyrir að ákærði hefur fimm sinnum áður gerst sekur um akstur sviptur ökurétti, fyrst með dómi héraðsdóms Suðurlands, uppkveðnum 24. júní 2009, þá með sátt við lögreglustjóra undirritaða 19. mars 2010, þá með dómi héraðsdóms Reykjaness uppkveðnum þann 8. júlí 2011, og nú síðast með áðurgreindum dómi héraðsdóms Suðurlands, uppkveðnum þann 11. apríl 2012, en þar var um hegningarauka að ræða við dóm sama dómstóls uppkveðnum þann 22. mars sama ár. Að öðru leyti hefur sakaferill ákærða ekki áhrif við ákvörðun refsingar hans í máli þessu.

Refsing ákærða er, að virtum sakaferli hans, hæfilega ákveðin fangelsi í þrjá mánuði, og þykja ekki efni til að skilorðsbinda refsingu hans.

Engan sakarkostnað leiddi af máli þessu.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, A, sæti fangelsi í þrjá mánuði.

S-kvk-nf I-kvk-nf.